游龍山訪道士李仙師
作者：釋契嵩
朝代：宋

paragraphs: 日出野曠明，肅然訪道生。
杳渺湖外去，散誕雲邊行。
秋高天宇浄，脫葉飛縱橫。
乘風度林嶺，轉覺衣屨輕。
時聞縹緲間，微飚傳鶴聲。
知與仙家近，逸思泠然清。
須臾轉幽谷，紫府芝田平。
仙童走脚報，松子來門迎。
接袂語且笑，所歡非欲情。
丹臉人未老，道貌天已成。
開筵羅玉粒，盤餐饈紫英。
綢繆似交舊，灑落懷抱傾。
薄暮忍云去，徘徊倚山楹。
欲有重尋約，還憂變高名。